Avainsanat

Tiivistelmä



Avainsanat

1 Kumoamiskanne - Yhteisöjen tuomioistuinten toimivalta - Vaatimukset vastaajan velvoittamiseksi toteuttamaan päätöksen kumoamista koskevan tuomion täytäntöönpanemiseksi tarvittavat toimenpiteet - Tutkimatta jättäminen

(EY:n perustamissopimuksen 173 ja 176 artikla)

2 Kilpailu - Hallinnollinen menettely - Kantelujen tutkiminen - Päätös asian käsittelyn lopettamisesta - Asia, joka ei koske kantelun tekijän oikeutta

(Neuvoston asetuksen N:o 17 3 artiklan 2 kohdan c alakohta)

3 Kilpailu - Määräävän markkina-aseman väärinkäyttö - Postimonopoli - Kansainvälisen ABA-edelleenpostituksen keskeytys, jota ei voida perustella

(EY:n perustamissopimuksen 86 artikla)

4 Toimielinten säädökset, päätökset ja muut toimet - Pätevyysolettama - Mitättömän toimen käsite

(EY:n perustamissopimuksen 189 artikla)

5 Toimielinten säädökset, päätökset ja muut toimet - Perusteluvelvollisuuden laajuus - Kilpailusääntöjen soveltamispäätös

(EY:n perustamissopimuksen 190 artikla)

6 Kilpailu - Hallinnollinen menettely - Kantelujen tutkiminen - Komissiolla ei ole velvollisuutta tehdä päätöstä siitä, onko kilpailusääntöjä rikottu - Asian tutkintaan liittyvän yhteisön edun huomioon ottamisen arviointiperusteet - Kyseenalaistettujen menettelytapojen lopettaminen

(EY:n perustamissopimuksen 3 artiklan g alakohta, 85 ja 86 artikla, 89 artiklan 1 kohta ja 189 artikla; neuvoston asetuksen N:o 17 3 artikla)

7 Kumoamiskanne - Kanneperusteet - Harkintavallan väärinkäytön käsite

(EY:n perustamissopimuksen 173 artikla)

Tiivistelmä

1 Kumoamiskanteessa esitetyt vaatimukset komission velvoittamisesta toteuttamaan tarpeelliset toimenpiteet perustamissopimuksen 176 artiklassa säädettyjen velvollisuuksien noudattamiseksi on jätettävä tutkimatta. Vaikka asianomaisen toimielimen on tämän säännöksen mukaisesti toteutettava kumoamiskanteen johdosta annetun tuomion täytäntöön panemiseksi tarvittavat toimenpiteet, yhteisön tuomioistuimen tehtävänä ei ole osoittaa määräyksiä yhteisön toimielimille eikä toimia niiden sijasta, kun se harjoittaa laillisuusvalvontaa.

2 Asetuksen N:o 17 3 artiklan 2 kohdan b alakohdan nojalla luonnollinen henkilö tai oikeushenkilö, joka katsoo asian koskevan oikeuttaan, voi tehdä kantelun perustamissopimuksen 85 ja 86 artiklan rikkomisesta. Komissiolla on oikeus olla hyväksymättä sellaisen yrityksen tekemää kantelua, jonka oikeutta asia ei koske, sanotun kuitenkaan rajoittamatta komission oikeutta aloittaa oma-aloitteisesti rikkomisten toteamista koskeva menettely. Tämän vuoksi sen seikan määrittäminen ei ole merkityksellistä, missä vaiheessa tutkimuksia komissio havaitsi kyseisen edellytyksen jääneen täyttymättä.

3 Sitä, että kansalliset postilaitokset keskeyttävät sellaiset kansainväliset ABA-edelleenpostitukset, jotka ovat lähtöisin yhden tällaisen kansallisen postilaitoksen maantieteellisen monopolin piiristä ja jotka yksityiset yritykset ovat kuljettaneet ja saattaneet toisen maan postijärjestelmään, jotta ne toimitettaisiin edelleen perinteisen kansainvälisen postijärjestelmän välityksellä alkuperäiseen maahan, ei voida pitää perusteltuna perustamissopimuksen 86 artiklaan nähden, siltä osin kuin

- näitä keskeytyksiä ei voida perustella yksin postimonopolin olemassaololla ja väitteellä, että tätä monopolia kierrettäisiin ABA-edelleenpostituksella,

- näitä keskeytyksiä ei voida perustella sillä, että saapuvan postin jakelusta aiheutuvat, kansallisten postilaitosten vastattavina olevat kustannukset ja niiden saamat korvaukset ovat epätasapainossa keskenään, koska tämä johtuu kansallisten postilaitosten itsensä tekemästä sopimuksesta, ja

- tällaiset keskeyttämiset eivät ole - kun komissio ei pysty osoittamaan päinvastaista toteen - ainoa keino, jolla kohdemaan kansallinen postilaitos voisi kattaa postinkannosta aiheutuvat kustannukset.

4 Vain sellaiset yhteisön toimielinten toimet, joiden ilmeinen lainvastaisuus tekee niistä kestämättömiä yhteisön oikeusjärjestyksen kannalta, voidaan julistaa oikeudellisesti mitättömiksi. Koska yhteisön toimielinten säädöksen mitättömäksi julistamisen seuraukset ovat vakavia, on selvää, että oikeusvarmuussyistä tällainen toteamus voidaan tehdä ainoastaan täysin poikkeuksellisissa tilanteissa.

5 Yksittäispäätös on perusteltava toisaalta niin, että se, jolle päätös on osoitettu, saa tietää, miksi päätös on tehty, puolustaakseen tarvittaessa oikeuksiansa ja voidakseen tutkia, onko päätös asianmukainen, ja toisaalta niin, että yhteisöjen tuomioistuimet voivat valvoa päätöksen laillisuutta. Perusteluvelvollisuuden tarkka laajuus riippuu kyseessä olevan toimen luonteesta ja niistä olosuhteista, joissa se on toteutettu.

6 Kun otetaan aluksi huomioon se yleinen tavoite, joka yhteisön toiminnalle on kilpailuoikeuden alalla asetettu perustamissopimuksen 3 artiklan g kohdassa, sitten komissiolle perustamissopimuksen 89 artiklan 1 kohdassa tällä alalla annettu tehtävä ja lopuksi se seikka, että asetuksen N:o 17 3 artiklan mukaisen hakemuksen tekijällä ei ole tämän artiklan mukaan oikeutta saada perustamissopimuksen 189 artiklassa tarkoitettua päätöstä perustamissopimuksen 85 ja/tai 86 artiklan rikkomisesta, on todettava, että komissio saattaa perustellusti päättää, mikäli se perustelee päätöksensä, että sittemmin lopetettuja menettelytapoja koskevan kantelun osalta ei ole tarkoituksenmukaista ryhtyä toimenpiteisiin.

Tutkittuaan asian tosiseikkoja huolellisesti komissiolla on yhteisöjen tuomioistuinten valvonnassa oikeus todeta, että koska kantelussa tarkoitetut toimijat ovat antaneet sitoumuksensa ja koska kantelun tekijä ei ole esittänyt todisteita siitä, että näitä sitoumuksia ei olisi noudatettu, kyseisen kantelun tutkimusta ei ole tarpeen jatkaa.

Komissio ei myöskään ole velvollinen viittaamaan nimenomaisesti käsitteeseen "yhteisön etu". Tältä osin riittää, että kyseisen päätöksen perustelut pohjautuvat tähän käsitteeseen.

7 Harkintavaltaa on käytetty väärin, jos objektiivisten, asiaankuuluvien ja yhtäpitävien seikkojen perusteella on selvää, että toimenpide on tehty muiden kuin esitettyjen päämäärien saavuttamiseksi.